f99683c8e4543b2fc008ea02a66b60fb
Hvad er energiledelse?
ds.dk
2021.25
Energiledelse er et ledelsessystem på linje med andre ledelsessystemer fx miljø- og kvalitetsledelse.   
  
Energiledelse fokuserer på virksomhedens energiforbrug og har til formål at hjælpe virksomheder med at skabe overblik, systemer og processer, som løbende optimerer og reducerer energi- og ressourceforbruget.   
Udover at reducere energiforbruget løbende er der også krav om løbende optimering og forbedring af selve energiledelsessystemet på den enkelte virksomhed.  



cb580dcfbc707ccb9ad0dae3cf71a08a
Hvad kan det bruges til rent praktisk?
ds.dk
2021.25
 Energiledelse kan bruges til mange ting.   
Når energiledelse indføres på en virksomhed, så kortlægger man energiforbruget ret detaljeret for at finde ud af, hvor energien bliver brugt, og hvor den forsvinder hen. Ofte er sådan en kortlægning en øjenåbner for virksomheden. Især i forhold til det skjulte forbrug, som ikke umiddelbart er synligt i dagligdagen. Det kan fx være i forhold tomgangsforbruget - altså det forbrug, som virksomheden har udenfor produktionstiden fx aften og weekender.  
I kortlægningsprocessen får man en masse viden om brugsmønstre og den daglige drift på virksomheden, som kan give en masse gode ideer til, hvor og hvordan man kan finde muligheder for at spare på energien. Herved får du et godt overblik over dit energiforbrug og de besparelsesforslag, du med fordel kan gennemføre.  
Når disse energibesparelser er blevet gennemført, og virksomhedens energiforbrug er reduceret til det mindst mulige, så er det selvfølgelig vigtigt løbende at holde øje med energiforbruget, så det ikke begynder at stige igen. At indføre energiledelse på en virksomhed omfatter derfor også opstilling af nøgletal og andre indikatorer for, om energiforbruget er stigende. På den måde undgår du fremtidigt energispild og unødvendige omkostninger.  


 
f0796b8b0480ad4477401d124b7912d4
Hvem får udbytte af energiledelse?
ds.dk
2021.25
 Virksomheden opnår energibesparelser ved at implementere og vedligeholde et energiledelsessystem og får hermed reduceret sine økonomiske omkostninger. Derudover er det også vigtigt at have fokus på de relaterede besparelser, som sådan et energibesparelsesprojekt kan medføre. Nogle gange er det endda de relaterede besparelser, som kan finansiere selve gennemførslen af energibesparelsesprojektet. (Se eksempler nedenfor)  
  
Energiledelse kan samtidig være en god måde at vise sin omverden, at man bekymrer sig om miljøet og sin virksomheds miljøpåvirkning.  
  
Ligeledes kan kunder og samarbejdspartnere også få glæde af, at virksomheden har indført energiledelse, da energiomkostningerne på de producerede produkter bliver holdt på et minimum og dermed ikke får priserne på produkterne til at stige. Efterhånden er der også flere og flere virksomheder, som stiller krav om at deres samarbejdspartnere har en ansvarlig tilgang til deres produktion og bekymrer sig om miljøet.  
  
  
**Eksempler:**  
  
Udskiftning af belysningsanlæg kan nedsætte energiforbruget, da nye lamper ofte vil være mere energieffektive end de gamle, samt at et nyt belysningsanlæg ofte vil have bedre mulighed for at regulere tændingstidspunkter, lysstyrke osv. i forhold til det aktuelle behov. Yderligere vil nye lamper meget ofte have en betydelig længere levetid end de gamle, hvilket også vil spare mandetimer og ressourcer i forhold til udskiftning og indkøb.  
  
Et andet godt eksempel kunne være at man har vedtaget at overdække svømmebassinet, når svømmehallen er lukket. Hermed opnår man energibesparelser, ved at man ikke skal bruge så meget energi på at holde vandet på en bestemt temperatur. Udover energibesparelsen opnår man også en reduktion af vandforbruget, da fordampningen ved overdækning bliver nedsat. Yderligere vil der være et mindre forbrug af kemikalier i vandbehandlingsanlægget, da en større andel af vandet kan genbruges.  
  



06ac3b534da1d5b44aead3cc67427452
 Hvordan kommer man i gang med energiledelse?
ds.dk
2021.25
 Inden en beslutning om at indføre energiledelse tages, er det altafgørende, at virksomhedens ledelse aktivt støtter denne beslutning. Det er nemlig ledelsen, som skal afsætte ressourcer i forhold til mandetimer og økonomi til implementering og drift af energiledelsessystemet.  
For at få det optimale ud af et energiledelsessystem, skal man gøre sig det klart, at det ikke er et ”quick fix” at indføre energiledelse, men en ”livsstilsændring” hvor man skal indstille sig på at leve med systemet i mange år fremover og være klar til at afsætte de nødvendige ressourcer.   
Dette gælder for alle ledelsessystemer.  
Hvis man har et ledelsessystem i forvejen på sin virksomhed, vil det gøre arbejdet med at implementere og drifte et energiledelsessystem lettere, da strukturen i systemerne er opbygget efter samme princip. Der vil derfor være mange elementer, som kan genbruges på tværs af systemerne. Ligeledes vil organisationen i forvejen være vant til at leve med et ledelsessystem og vil kun skulle forholde sig til de elementer, som er særligt for energiledelse.   
  
Det er altid godt at komme godt i gang med energiarbejdet og energiledelsen. Det kan derfor være en god ide at få plukket nogle af de lavthængende frugter – altså gennemføre energibesparelsesprojekter, som er nemme at gennemføre, og som har en kort tilbagebetalingstid. Herved demonstreres det tidligt i processen, at det nytter noget, og at der er noget at komme efter. De ressourcer man sparer, kan evt. bruges til at finansiere besparelsesprojekter, som er forbundet med lidt flere omkostninger.  


 
4fe54afc15394a3473c80fb279ccdd43
Hvilken betydning har det for de enkelte virksomheder, hvis de lever op til standarden for energiledelse?
ds.dk
2021.25
 Som udgangspunkt er standarden for energiledelse frivillig, og der er ikke lovmæssige krav om, at man skal have et energiledelsessystem, som opfylder alle standardens kravelementer. Man er derfor fri til at indføre og bruge de dele af standarden, som giver mening for den enkelte virksomhed.  
  
Der er dog en række fordele forbundet med at have et certificeret energiledelsessystem på sin virksomhed. En certificeret virksomhed kan overfor sin omverden demonstrere, at virksomheden er blevet auditeret af en uvildig 3. part, og at energiledelsessystemet lever op til alle kravelementer i standarden. Dette kan også bruges i forhold til branding af sin virksomhed.  
  
Hvis virksomheden er af en vis størrelse, er den underlagt et lovmæssigt krav, om at den skal gennemføre energisyn hvert 4. år og dokumentere dette samt resultaterne over for Energistyrelsen. Hvis virksomheden har et certificeret energiledelsessystem, anses dette krav om energisyn hvert 4. år dog som opfyldt.  


 